Väinö Hupli

Väinö Aleksander Hupli (8. kesäkuuta 1886 Viipurin maalaiskunta – 27. elokuuta 1934 Marienbad, Tšekkoslovakia) oli suomalainen SDP:tä edustanut poliitikko, joka toimi muun muassa kansanedustajana ja ministerinä. Hupli kilpaili 1920-luvulla Väinö Tannerin kanssa SDP:n johtajuudesta, ja hänen kannattajiaan kutsuttiin ”huplilaisiksi”.

Elämäkerta 

Huplin vanhemmat olivat sulunvartija Johan Hupli ja Rosa Prylig.  Viisi luokkaa lyseota käynyt Hupli toimi Työmies-lehden toimittajana Helsingissä 1906–1908 ja 1911–1916.  Hän oli Lappeenrannassa ilmestyneen Kansan Äänen päätoimittaja 1908–1909, toimittajana jyväskyläläisessä Sorretun Voimassa 1909–1911 ja vielä lyhyen aikaa Raivaajan päätoimittajana vuonna 1911. Vuonna 1910 Hupli joutui vankilaan majesteettirikoksesta. 

Lehtimiesuransa jälkeen Hupli siirtyi osuustoimintaliikkeen palvelukseen. Hän oli Elannon sihteeri 1915–1916, Kulutusosuuskuntien Keskusliiton sihteeri 1916–1921 ja toimitusjohtaja 1921–1924. Samaan aikaan Hupli toimi myös Kuluttajain lehden päätoimittajana. Viimeksi Hupli oli Helsingin kaupungin rahatoimenjohtajana 1925–1934.

Sisällissodan jälkeen Hupli oli lyhyen aikaa SDP:n puoluesihteeri loppuvuonna 1918. Hupli oli SDP:n kansanedustaja vuosina 1919–1922. Kansanedustajauransa jälkeen hän toimi puoluejohdossa Tanneria vastustavan SDP:n sisäisen opposition johtohahmona. Vuonna 1926 Hupli ja hänen tukijansa saavuttivat enemmistön puoluetoimikunnassa ja näin ollen onnistuivat syrjäyttämään Tannerin puolueen puheenjohtajan paikalta, mutta Tannerin tukijat säilyttivät valtansa eduskuntaryhmässä. .  Hän toimi kauppa- ja teollisuusministerinä Väinö Tannerin vähemmistöhallituksessa 1926–1927. Hupli toimi myös Helsingin kaupunginvaltuuston jäsenenä vuosina 1919–1921.

Teoksia 
 Herrat kapakassa : pieni pila erään pikkukaupungin seurahuoneelta, kirjoitti Aleksi Ivanheimo.  Tekijä, Lappeenranta 1908
 Elanto kymmenen vuotta 1905–1915 : osuusliike Elannon r.l. juhlajulkaisu, toimittajat Hedvig Gebhard, Väinö Tanner, Väinö Hupli. Elanto 1915
 Kivikkotie : runoja ja mietelmiä. Gummerus 1938

Käännökset 
 Anatole France: Europan yhdysvallat, eli, Kapitalismista sosialismiin, Työmiehelle suomensi V. H. Työväen kirjapaino, Helsinki 1907
 Työmiehen tyttäret : kertomus, tanskankielestä suomensi Väinö Hupli. Työväen sanomalehti-o.y, Helsinki 1907
 Anatole France: Pingviinien historia. Raivaajan kirjapaino, Lahti 1911
 Curt Geyer: Joukot ja johtajat. Kansanvalta, Helsinki 1928

Lähteet

Viitteet

Aiheesta muualla

 Niko Kannisto: Valtapeliä ja vasemmistolaisuutta, huplilaisuus Suomen Sosialidemokraattisessa Puolueessa 1925–1930. Suomen historian pro gradu -tutkielma. Tampereen yliopisto 2005

Kansanedustajat
Suomen kauppa- ja teollisuusministerit
Suomen Sosialidemokraattisen Puolueen poliitikot
Helsingin kaupunginvaltuutetut
Suomen Sosialidemokraattisen Puolueen puoluesihteerit
Uudenmaan vaalipiiri
Suomalaiset osuustoimintaliikkeen vaikuttajat
Suomalaiset päätoimittajat
Vuonna 1886 syntyneet
Vuonna 1934 kuolleet